Girardus de Pulliaco quandam terram quam Curvatas vocant cum domino Willermo de Marriniaco et Fulcone de Malliaco communem habebat. Ipsi tamen partes suas ab eo tenebant. Predictus vero Girardus iturus Jerosolimam eandem terram cum ministerialibus ipsorum divisit et partem suam cuidam homini suo Amico nomine et heredibus eius inperpetuum possidendam dedit. Ipsum autem hominem cum omnibus possessionibus suis Cisterciensi ęcclesię libere concessit. Sepedicto autem Girardo in ipso itinere mortuo predictus dominus Willermus tunc ducis cunestabulus super divisionem terre quęrelam movit dicens eam sine suo assensu factam. Quam quęrelam tandem precibus quorumdam Cisterciensium monachorum finivit et eandem terram sicut dominus Girardus dederat predicto homini Amico nomine et heredibus eius inperpetuum concessit. Huius finis et concessionis testes sunt hii : Rotbertus Cistercii prior, Angelerius monachus, Haimo monachus, Wido presbiter de Fangiaco, dominus Herveius de Vergiaco, Hugo de Marriniaco, Haimo frater eius, Odo de Eschiri, Wido de Chaus et alii quam plures.